901.
Na osnovu člana 18 Uredbe o kancelarijskom poslovanju organa državne uprave ("Službeni list CG", br. 47/19 i 43/26), Ministarstvo javne uprave donijelo je
UPUTSTVO
O IZMJENI I DOPUNAMA UPUTSTVA O NAČINU VRŠENJA KANCELARIJSKOG POSLOVANJA
("Službeni list Crne Gore", br. 046/26 od 02.04.2026)
Član 1
U Uputstvu o načinu vršenja kancelarijskog poslovanja ("Službeni list CG", br. 59/19 i 129/24) u članu 67 poslije stava 1 dodaje se novi stav koji glasi:
"Izuzetno od stava 1 alineja 2 ovog člana, za vrijeme obilježavanja 21. maja - Dana nezavisnosti, zaglavlje akta kojim se vrši službena prepiska između organa, odnosno organa i stranaka, u gornjem desnom uglu sadrži: logotip jubileja nezavisnosti Crne Gore, koji se sastoji od rimskog broja XX, grba Crne Gore koji se nalazi između rimskog broja X i rimskog broja X, broja 2006 sa donje lijeve strane rimskog broja X i broja 2026 sa gornje desne strane rimskog broja X i tekst "DA JE VJEČNA CRNA GORA"."
Član 2
Poslije člana 73 dodaje se novi član koji glasi:
"Član 73a
Ispod podataka iz člana 73 ovog uputstva, za vrijeme obilježavanja 21. maja - Dana nezavisnosti, u donjem lijevom uglu nalaze se podaci: sjedište organa (adresa, poštanski broj, grad, naziv "Crna Gora"), broj telefona, broj faksa i jedinstvena službena adresa za elektronsku komunikaciju organa."
Član 3
U članu 74 poslije stava 2 dodaje se novi stav koji glasi:
"Izgled akta kojim se vrši službena prepiska, za vrijeme obilježavanja 21. maja - Dana nezavisnosti, dat je u Prilogu 4 ovog uputstva."
Član 4
U članu 100 stav 1 riječi: "br. 1 i 2" zamjenjuju se riječima: "br. 1 do 4".
Član 5
Poslije člana 100 dodaje se novi član koji glasi:
"Član 100a
Odredbe člana 67 stav 2, člana 73a i člana 74 stav 3 primjenjivaće se do 31. decembra 2026. godine."
Član 6
Poslije Priloga 3 dodaje se novi prilog koji glasi:

Član 7
Ovo uputstvo stupa na snagu danom objavljivanja u "Službenom listu Crne Gore".
Broj: 01-040/26-1475
Podgorica, 01. 04. 2026. godine
Ministar,
mr Marash Dukaj, s.r.